Jogában áll hozzám jönni

Ruby Saw

Ruby Saw

Jogában áll hozzám jönni
Jogában áll 3. - Novella

© Ruby Saw © Book Dreams Kiadó

Minden jog fenntartva!

Szerkesztő: Fáy Linett

Borítóterv: Zsigmond-Bárdos Melinda

Kép forrása: Freepik

Megbízott kiadó: Book Dreams Kiadó

Elérhetőségek:

info@bookdreams.hu • www.bookdreams.hu

facebook.com/bookdreamskiado

instagram.com/bookdreamskiado

ISBN E-pub: 978-963-586-118-7

ISBN Mobi: 978-963-586-119-4

Book Dreams Kiadó

2022

Tracklist:

Ruby Saw lejátszási listája:

Beyoncè feat. J-Zay – Drunk In Love

Dynoro & Gigi D-Agostino – In My Mind

Indila – Feuille d'automne
Indila – Love Story

Lady Gaga – Second Time Around

Sia feat. Sean Paul – Cheap Thrills (Franz Alexander & Martin Silva Moombahton Remix)

Slushii – Never Let You Go (feat. Sofia Reyes)

Shasta

Minden nő életében eljön az a pillanat, amikor szembesül azzal, hogy megtalálta azt a férfit, aki mellett kész leélni hátralévő életét. Csak egy év telt el, én mégis azt éreztem, hogy évtizedeket töltöttünk egymás társaságában. Imádtam őt, rajongtam érte, tökéletes volt számomra. Az erős férfi, akire mindig is vágytam, akiről mindig is álmodtam. Dempsey volt a legnagyobb ajándék, amit valaha is kaptam az élettől.

– Szeretlek, ugye tudod? – pislogtam rá elaléltan.

– Az érzés kölcsönös – mondta kissé zavartan, amire értetlenül vontam össze a szemöldökömet.

Egy romantikus vakáción nem ilyen választ várna az a nő, aki szembesül érzelmei mély tartalmával.

– Kissé kiábrándító a válasz – motyogtam az orrom alatt, és gyorsan beleszívtam a szívószálba.

– Tessék? – fordult felém értetlenül.

– Milyen szép ez a mai nap – sóhajtottam csalódottan, de inkább csak el akartam terelni más irányba a beszélgetést.

– Mert veled lehetek – adta meg a tökéletes választ.

Újra csillogó szemekkel néztem rá, a semmibe veszett az előző beszélgetés.

– Ez most annyira romantikus – nyúltam a keze után, de ő inkább a sörét részesítette előnyben. Duzzogva a húztam el a számat. – Inkább siralmas – nyögtem halkan, inkább csak magamnak, de meg sem hallotta, szóval...

Vakáció kettesben egy év után, ami inkább hasonlított egy hullámvasúthoz, mintsem egy tökéletes kikapcsolódáshoz.

– Elmegyünk este sétálni a naplementében? – érdeklődött kíváncsian.

Erre újra felvillanyozódtam, bár tudtam, hogy ez csupán terelés a részéről. Tudtam... Hát, ismertem már jól a nyomozó urat.

– Tegnap jöttünk, és még itt leszünk két napot, szerintem ráérünk. Inkább menjünk el vacsizni, vagy valami más – sóhajtottam gondterhelten, és elpillantottam a part felé.

Waikikiben kötöttünk ki, Hawaii egy kis szegletében. Csodaszép hely volt, romantikus, tökéletes lett volna az együtt töltött egy év megkoronázására, de hát addig nem úgy alakultak a dolgok, ahogy szerettem volna, ahogy elképzeltem.

Talán túl sokat vártam, nem tudom. Gondoltam majd kézen fogva sétálunk a városban, lopott csókokat adunk egymásnak a nyaraló tömegben, meghitten bújunk össze, erre azonban a megérkezésünk napján kidőltünk, másnap meg a bungalónkhoz tartozó teraszon feküdtünk a nyugágyakban alkoholt kortyolászva.